Diari Oficial de la Generalitat Valenciana


Sumari del DOGV 5646, del 23-11-2007 (2007/13926)

RESOLUCIÓ de 7 de novembre de 2007, del director general de Justícia i Menor de la Conselleria de Justícia i Administracions Públiques, per la qual es resol inscriure els Estatuts del Col·legi Oficial d'Enginyers Químics de la Comunitat Valenciana, i es disposa la seua publicació en el Diari Oficial de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5646

Data del DOGV
:   23-11-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/13544


Data del document
:   07-11-2007

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * legislació
    * química
    * tecnologia
    * col·legi professional
    * reglament intern

RESOLUCIÓ de 7 de novembre de 2007, del director general de Justícia i Menor de la Conselleria de Justícia i Administracions Públiques, per la qual es resol inscriure els Estatuts del Col·legi Oficial d'Enginyers Químics de la Comunitat Valenciana, i es disposa la seua publicació en el Diari Oficial de la Comunitat Valenciana. [2007/13291]  
Vist l'expedient d'inscripció d'Estatuts, instruït a instància del Col·legi Oficial d'Enginyers Químics de la Comunitat Valenciana, inscrit amb el número 104 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el que se sol·licita la inscripció dels seus Estatuts en el dit Registre, atenent als següents:  
Fets  
Primer  
Beatriz Ferreira Pozo, presidenta del Col·legi Oficial d'Enginyers Químics de la Comunitat Valenciana, va presentar en data 26 de setembre de 2006, sol·licitud d'inscripció dels Estatuts del mateix en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
Després de les modificacions produïdes en el text dels estatuts en la tramitació del procediment, i segons certificació lliurada el 18 d'octubre de 2007 per Lorena Cortés Silva, secretària del Col·legi Oficial d'Enginyers Químics de la Comunitat Valenciana, l'Assemblea General del mateix en reunió celebrada el 17 d'octubre de 2007, va acordar la redacció definitiva dels seus Estatuts.   
Tercer  
El nou text dels Estatuts figura com a annex a la present resolució, donant-se ací per reproduït.  
Fonaments de dret  
Primer  
Revisats els Estatuts del Col·legi Oficial d'Enginyers Químics de la Comunitat Valenciana, aquests contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
El text estatutari ha sigut aprovat amb els requisits i formalitats previstos en el dit article, i en els propis Estatuts del Col·legi.  
Tercer  
Als efectes previstos en l'article 21 del Decret 4/2002, de 8 de gener, del Govern Valencià, pel qual s'aprova el Reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals, i formulada proposta favorable pel Servici d'Entitats Jurídiques, adscrit a la Direcció General de Justícia i Menor de la conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, en relació amb el que disposa la Disposició Final del Decret 4/2002, de 8 de gener, en virtut de les atribucions que té conferides pel Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Justícia i Administracions Públiques.  
Vistos l'article 36 de la Constitució Espanyola i l'article 49.1. 22ª de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i la resta de disposicions complementàries de pertinent aplicació, es dicta la següent resolució:  
1. Inscriure els Estatuts del Col·legi Oficial d'Enginyers Químics de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana.  
2. Publicar la present resolució en el Diari Oficial de la Comunitat Valenciana.  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que hi ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciós Administrativa, sense perjuí de s'utilitze qualsevol altra via que es considere oportuna.  
València, 7 de novembre de 2007.- El director general de Justícia i Menor: Antonio Gastaldi Mateo.  
Estatuts del Col·legi Oficial d'Enginyers Químics de la Comunitat Valenciana  
TÍTOL I  
Disposicions generals  
Article 1. Denominació  
La denominació del present Col·legi Professional és la de Col·legi Oficial d'Enginyers Químics de la Comunitat Valenciana.   
Article 2. Naturalesa jurídica  
El Col·legi d'Enginyers Químics de la Comunitat Valenciana és una corporació de Dret Públic, reconeguda per la Constitució i constituïda a l'empara de la Llei 6/1997, de 4 de desembre, de Consells i Col·legis Professionals de la Comunitat Valenciana, amb personalitat jurídica pròpia i plena capacitat per al compliment dels seus fins.  
Com a corporació de dret públic, està subjecte al dret administratiu, en quant exercisca potestats públiques que la Llei 6/1997, de 4 de desembre, de Consells i Col·legis Professionals de la Comunitat Valenciana o altres que li encomanen.  
El seu funcionament i estructura interna hauran de ser democràtics.  
Article 3. Àmbit territorial  
L'àmbit territorial del present Col·legi Oficial d'Enginyers Químics és el de la Comunitat Valenciana.  
Article 4. Seu del Col·legi  
La seu del Col·legi Oficial d'Enginyers Químics de la Comunitat Valenciana es fixa a la ciutat de València, carrer Pare Tomás Montañana, 26-1ª, local D, 46984, València.  
La Junta de Govern podrà acordar, amb caràcter provisional, el trasllat de la seu, si bé aquest acord haurà de ser ratificat en la primera Assemblea General que se celebre.  
Article 5. Relacions amb altres organismes professionals i públics  
En tot el que es refereix als aspectes institucionals i corporatius, el Col·legi d'Enginyers Químics de la Comunitat Valenciana es relacionarà amb la conselleria de Justícia i Administracions Públiques, sense perjudici de poder col·laborar amb qualsevol altre òrgan de l'administració en matèries d'interés comú.  
En tot allò que afecta el contingut de la professió, es relacionarà amb la conselleria, la competència de la qual tinga relació amb la professió d'enginyer químic.  
TÍTOL II  
Fins i funcions del Col·legi  
Article 6. Fins del Col·legi  
Són fins fonamentals del Col·legi Oficial d'Enginyers Químics de la Comunitat Valenciana:  
a) L'ordenació de l'exercici de la professió, dins del marc legal específic, en l'àmbit de la seua competència, i en benefici tant de la societat a què servixen, com dels interessos generals que li són propis.   
b) Vigilar l'exercici de la professió, facilitant el coneixement i compliment de qualsevol tipus de disposicions legals que afecten aquesta i fer complir els principis deontològics de la professió d'enginyer químic, la seua dignitat i prestigi.  
c) Vetlar per l'adequat nivell de qualitat de les prestacions professionals dels col·legiats; per a això es promourà la formació i perfeccionament d'aquests.  
d) La defensa dels interessos professionals dels col·legiats i la representació exclusiva de l'exercici de la professió en qüestions d'àmbit autonòmic.  
e) Promoure el progrés de l'enginyeria química i l'augment de competències i prestigi de la professió  
f) Promoure la investigació, el desenvolupament tecnològic i la innovació en els sectors relacionats amb l'enginyeria química, per mitjà de la realització de distints actes o activitats.  
Article 7. Funcions  
Per al compliment de les seues fins essencials, són funcions pròpies del Col·legi d'Enginyers Químics de la Comunitat Valenciana les següents:  
a) Ordenar l'activitat professional dels col·legiats, vetlar per l'ètica, deontologia i la dignitat professional, així com pel respecte degut als drets dels particulars contractants dels seus serveis.  
b) Exercir la potestat disciplinària en l'orde professional i col·legial.  
c) Procurar l'harmonia i col·laboració entre els col·legiats, i impedir la competència deslleial entre ells.  
d) Examinar i denunciar les qüestions relacionades amb l'intrusisme de la professió i exercir les accions que les lleis establisquen per a evitar l'intrusisme, sense perjudici de les actuacions d'inspecció i sanció, a què estan obligades les administracions públiques.  
e) Intervindre, en via de conciliació o arbitratge, en els conflictes que per motius professionals se susciten entre col'legiats.  
f) Organitzar cursos de formació i perfeccionament per als seus col·legiats, l'assistència dels quals serà facultativa. Així com organitzar activitats i serveis comuns de caràcter professional, cultural, assistencial, de previsió i anàlegs, que siguen d'interés per als col·legiats.  
g) Exercir la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.  
h) Participar en els òrgans consultius de l'administració, quan aquella ho requerisca o així ho establisquen les disposicions aplicables.  
i) Exercir totes les funcions que li siguen que encomanades per les administracions valencianes i col·laborar amb aquestes per mitjà de la realització d'estudis i informes, elaboració d'estadístiques i altres activitats relacionades amb els seus fins, que puguen ser-los sol·licitades o que acorden formular per iniciativa pròpia.  
j) Col·laborar amb les universitats en l'elaboració dels plans d'estudi i preparar la informació necessària per a facilitar l'accés a la vida professional dels nous col·legiats.  
k) Aprovar els seus pressupostos, així com regular i fixar les quotes dels col·legiats.  
l) Facilitar als tribunals la relació de col·legiats que per la seua preparació i experiència professional pogueren ser requerits per a intervindre com a pèrits en assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.  
m) Establir barems d'honoraris, que tindran caràcter merament orientatiu.  
n) Emetre informes i dictàmens, de caràcter no vinculant, en procediments judicials o administratius, en què se susciten qüestions relatives a honoraris professionals.  
o) Aprovar els seus estatuts i reglaments de règim interior.  
p) Visar els treballs professionals dels col·legiats, quan així s'establisca expressament en els Estatuts Generals dels Col·legis Professionals d'Enginyers Químics. El visat no comprendrà els honoraris ni altres condicions contractuals, la determinació dels quals es deixa al lliure acord de les parts.  
q) Informar, amb caràcter preceptiu, i no vinculant, sobre tots els projectes de normes del Govern Valencià que afecten els col·legis professionals o la professió d'enginyer químic.  
r) Exercir de nexe d'unió entre la Universitat, l'empresa, els professionals de l'enginyeria química i la societat en general.  
s) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.  
Article 8. El visat  
1r. El visat col·legial garantirà la identitat, la titulació i l'habilitació del professional de qui subscriu el treball, i haurà de constatar la inexistència d'incompatibilitat legal per a la realització del treball, així com l'absència de causa col·legial que impedisca o limite l'autor del treball l'exercici de la professió.   
Així mateix, acredita el registre, la correcció formal de presentació dels documents i que s'ha contemplat la normativa aplicable, però no sanciona el contingut del treball professional ni la seua correcció tècnica.   
2n. El visat no comprendrà els honoraris ni altres condicions contractuals, la determinació dels quals es deixa al lliure acord de les parts  
3r. El Col·legi definirà el contingut administratiu de cada tipus de visat i establira la quota d'aquest, que serà variable segons el tipus de projecte.  
TÍTOL III  
Dels col·legiats  
CAPÍTOL PRIMER  
De l'adquisició i denegació de la condició de col·legiat  
Article 9. Obligatorietat de col·legiació  
Serà requisit indispensable per a l'exercici de la professió d'enginyer químic, a l'àmbit territorial de la Comunitat Valenciana, en qualsevol de les seues modalitats i àmbits d'actuació, la incorporació al Col·legi Oficial d'Enginyers Químics de la Comunitat Valenciana. Tot això, sense perjudici del que disposa l'article 3 de la Llei 2/1974, de 13 de febrer, de Col·legis Professionals, segons la redacció donada per la Llei 7/1997, de 14 d'abril, de Mesures Liberalitzadores en Matèria de Sòl i de Col·legis Professionals, i el Reial Decret Llei 6/2000, de 23 de juny, de Mesures Urgents d'Intensificació de la Competència en Mercats de Béns i Serveis.  
D'acord amb el que establix la disposició addicional de la Llei 9/2005 de 18 de novembre, de creació del Col·legi Oficial d'Enginyers Químics de la Comunitat Valenciana, queden exceptuats de la incorporació obligatòria al Col·legi aquells professionals que exercisquen exclusivament al servei de les administracions públiques, en l'àmbit de la Comunitat Valenciana.   
Article 10. Incorporació  
1. La incorporació al Col·legi Oficial d'Enginyers Químics de la Comunitat Valenciana requereix estar en possessió del corresponent títol universitari, o en possessió de qualsevol altre títol que siga declarat equivalent, sempre que complisquen els requisits establits en els presents Estatuts.  
2. Voluntàriament podran sol·licitar la seua col·legiació els qui estiguen en possessió d'algun d'aquells títols, i desitgen incorporar-se al Col·legi com a no exercents, en no desenvolupar cap activitat professional.  
3. La col·legiació de nacionals dels estats membres de la Unió Europea que es troben prèviament establits, amb caràcter permanent, en qualsevol dels mencionats estats, serà regida per la normativa comunitària. Els nacionals d'un país, no pertanyent a la Unió Europea, podran incorporar-se al Col·legi, quan puguen exercir la professió d'acord amb la legislació espanyola i compten amb el permís de residència.  
4. Els col·legiats que es jubilen podran continuar pertanyent al Col·legi Oficial d'Enginyers Químics de la Comunitat Valenciana, i conservar tots els seus drets col·legials, però sense l'obligatorietat d'abonar les quotes col·legials.  
Article 11. Sol·licitud de col·legiació  
Per a adquirir la condició de col·legiat caldrà presentar una sol·licitud dirigida al president de la Junta de Govern, a la qual s'acompanyarà la documentació següent:  
a) Certificat de naixement, document nacional d'identitat o passaport.  
b) Títol professional original o testimoni notarial d'aquest.  
En el cas que no haguera rebut encara el títol professional, la Junta de Govern podrà concedir una col·legiació provisional, sempre que l'interessat present certificat acadèmic acreditatiu d'haver finalitzat els estudis i resguard que justifique tindre abonats els drets d'expedició del títol corresponent, el qual tindrà obligació de presentar al Col·legi, per al seu registre, quan li siga facilitat.  
c) Rebut acreditatiu de l'abonament de la quota d'incorporació corresponent. En el cas de reingrés caldrà un nou abonament d'aquesta quota.  
Els qui pretenguen incorporar-se al Col·legi d'Enginyers Químics de la Comunitat Valenciana, si pertanyen amb anterioritat a un altre, hauran de presentar certificat lliurat pel Col·legi d'origen, en què s'expresse si està al corrent de pagament de les quotes col·legials i no estar inhabilitat temporalment o definitivament per a l'exercici de la professió.  
Article 12. Termini de resolució de la sol·licitud de col·legiació  
La Junta de Govern acordarà, en el termini màxim d'un mes, el que estime pertinent sobre la sol·licitud de col·legiació, i practicarà en l'esmentat termini les comprovacions que crega necessàries, i podrà requerir del sol·licitant els documents i aclariments complementaris.  
Article 13. Denegació de la col·legiació  
1. La sol·licitud de col·legiació només podrà ser denegada pels motius següents:  
a) Quan els documents presentats siguen insuficients o oferisquen dubtes sobre la seua legitimitat i no s'hagen completat o esmenat en el termini assenyalat a efecte, o quan el sol·licitant haja falsejat les dades i documents necessaris per a la seua col·legiació.  
b) Quan el sol·licitant haguera patit alguna condemna per sentència ferma dels tribunals, que en el moment de la sol·licitud l'inhabilite per a l'exercici professional.  
c) Quan haguera estat sancionat disciplinàriament amb l'expulsió d'aquest o un altre Col·legi, mentre no s'extingisca la responsabilitat disciplinària.  
d) Quan en formular la sol·licitud es trobe suspés de l'exercici de la professió, en virtut de correcció disciplinària imposada per un altre Col·legi.  
2. Si la Junta de Govern acorda denegar la col·legiació, ho comunicarà a l'interessat dins dels deu dies següents a la data de l'acord, i n'expressarà els fonaments i els recursos de què és susceptible.  
Article 14. Comunicació de l'actuació professional  
Els professionals exercents inscrits en qualsevol altre Col·legi d'Enginyers Químics del territori espanyol, podran exercir la professió en l'àmbit d'aquest Col·legi sense necessitat de cap d'habilitació, i estarà obligat únicament a comunicar a aquest Col·legi la seua actuació en l'àmbit de la Comunitat Valenciana, per tal de quedar subjectes a les competències d'ordenació, control deontològic i potestat disciplinària d'aquest Col·legi.   
CAPÍTOL SEGON  
Pèrdua de la condició de col·legiat  
Article 15. Pèrdua de la condició de col·legiat  
1. La condició de col·legiat es perdrà:  
a) Per falta de pagament de les quotes ordinàries corresponents a un any o d'una extraordinària, amb l'acord previ de la Junta de Govern. Abans d'adoptar-se tal acord es requerirà a l'interessat perquè procedisca al pagament i formule totes les al·legacions que s'estime convenients en el termini de quinze dies.  
b) Per condemna ferma, que comporte amb si l'accessòria d'inhabilitació per a l'exercici de la professió.  
c) Per expulsió del Col·legi, acordada en expedient disciplinari.  
d) A petició pròpia, formulada davant de la Junta de Govern, sempre que complisca els requisits necessaris per a ser donat de baixa al Col·legi.  
2. En tot cas, la pèrdua de la condició de col·legiat, per les causes dels apartats a), b) i c), haurà de ser comunicada per escrit a l'interessat, moment a partir del qual tindrà efectes.  
Sense perjudici de l'anterior, el col·legiat podrà rehabilitar els seus drets pagant el que deu i la quantitat que corresponga com a quota d'incorporació.  
3. La pèrdua de la condició de col·legiat no eximeix aquest del compliment de les obligacions vençudes i no satisfetes.  
CAPÍTOL TERCER  
Col·legiats d'honor i precol·legiats  
Article 16. Col·legiats d'honor  
La Junta de Govern, en atenció als mèrits o serveis rellevants prestats a favor de la professió o de l'enginyeria química en general, podrà atorgar les distincions següents:  
La distinció de col·legiat d'honor del Col·legi d'Enginyers Químics de la Comunitat Valenciana s'atorgarà a aquells col·legiats que reben aquest nomenament per acord de la Junta de Govern, en atenció als mèrits o serveis rellevants prestats a favor de la professió o de l'enginyeria química en general.   
La distinció esmentada també podrà atorgar-se a aquelles persones que, sense ser col·legiats, per no reunir algun dels requisits establits en l'article 10 d'aquests Estatuts, hagen desenvolupat una carrera professional rellevant i públicament reconeguda, íntimament relacionada amb algun dels camps de l'enginyeria química, o bé que s'haja distingit per la seua especial contribució al Col·legi o entitats relacionades amb aquest.   
Una vegada concedida la distinció, haurà de donar-se testimoni en acte públic, en que s'atorgarà al col·legiat un document i distintiu que així ho acredite.  
Article 17. Inscripció d'alumnes d'enginyeria química  
Podran inscriure's en un registre que es portarà al Col·legi i que es denominarà Registre de Precol·legiats, els alumnes dels dos últims cursos de la titulació d'enginyer químic de la Comunitat Valenciana, per tal de rebre la informació d'interés col·legial que determine la Junta de Govern, en especial tota la relativa a les atribucions professionals dels enginyers químics i aquella que els facilite la seua integració en el món laboral, com també l'ampliació dels seus coneixements. Els alumnes inscrits a l'esmentat Registre no tindran la condició de col·legiats.  
Una vegada obtingut el títol oficial d'enginyer químic o qualsevol altre títol equivalent, es donarà de baixa a aquests alumnes al Registre constituït a aquest efecte, i s'incorporaran al Col·legi Oficial d'Enginyers Químics.  
CAPÍTOL QUART  
Drets i deures dels col·legiats  
Article 18. Drets   
Els col·legiats tindran els següents drets:  
a) Participar en la gestió corporativa i, per tant, exercir el dret de petició i el de sufragi actiu i passiu per a l'elecció dels membres dels òrgans de govern, per mitjà dels procediments i amb els requisits dels presents Estatuts.  
b) Promoure actuacions dels òrgans de govern, mitjançant iniciatives formulades en els termes que preveuen els presents Estatuts.  
c) Ser defensats, a petició pròpia, pel Col·legi, quan siguen vexats o perseguits amb motiu de l'exercici professional.  
d) Ser representats i assessorats pel Col·legi, quan necessiten presentar reclamacions fonamentades a les autoritats, tribunals, entitats públiques o privades i en quantes divergències sorgisquen en ocasió de l'exercici professional; tot i que seran a càrrec del col·legiat sol·licitant les despeses i costos jurídics que el procediment ocasione, llevat de decisió contrària de la Junta de Govern.  
e) Crear agrupacions representatives d'interessos específics en el si del Col·legi, amb sotmetiment en tot cas als òrgans de govern.  
f) Pertànyer a les entitats de previsió, establides per a protegir els professionals.  
g) Actuar en l'exercici professional amb total llibertat i independència, sense més limitacions que les previstes en la Llei, les normes deontològiques o aquests Estatuts.  
h) No suportar altres càrregues corporatives que les assenyalades per les lleis, aquests Estatuts o les vàlidament acordades pels òrgans de govern.  
i) Ser informats de l'actuació col·legial i de les qüestions que facen referència a l'exercici de la professió. Els col·legiats sotmesos en qualsevol expedient incoat pel Col·legi tindran dret a conéixer, en qualsevol moment, l'estat de la seua tramitació.  
j) Exercir les accions i recursos previstos en aquests Estatuts, en defensa dels seus interessos  
k) Remoure els titulars dels òrgans de govern, per mitjà del vot de censura regulat en els presents Estatuts.  
Article 19. Deures dels col·legiats  
Els col·legiats tindran els deures següents:  
a) Complir amb el que disposen els presents Estatuts i els reglaments que els desenvolupen, així com amb els acords de la Junta de Govern adoptats en l'àmbit de les seues competències.  
b) Complir les normes deontològiques de la professió.  
c) Estar al corrent en el pagament de les quotes col·legials ordinàries i extraordinàries.  
d) Guardar el respecte degut als companys de professió, i evitar competències il·lícites i complir amb els deures corporatius.  
e) Denunciar els casos d'intrusisme o d'exercici il·legal que arriben al seu coneixement, així com els casos d'exercici il·legal, per trobar-se suspés o inhabilitat el denunciat.  
f) Comunicar al Col·legi el seu domicili professional amb designació, si escau, de l'adequat a l'efecte de notificacions, així com els canvis que es produïsquen en aquests.  
TÍTOL IV  
Funcionament del Col·legi  
CAPÍTOL PRIMER  
Dels òrgans del Col·legi  
Article 20. Òrgans rectors del Col·legi  
Els òrgans de govern del Col·legi Oficial d'Enginyers Químics són:  
a) L'Assemblea General.  
b) La Junta de Govern.  
Article 21. La Comissió Assessora  
1. Com a òrgan consultiu i assessor de la Junta de Govern es crea la Comissió Assessora. Els membres d'aquesta seran designats per la Junta de Govern del Col·legi, amb independència de la seua condició de col·legiat o no, en atenció a les seues aportacions a l'enginyeria química en el marc universitari, empresarial, industrial i social en general.  
2. Els membres de la Comissió Assessora rebran complida informació de les activitats del Col·legi i podran mostrar el seu paréixer respecte d'això. Així mateix, podran ser invitats per la Junta de Govern a participar en punts específics de les assemblees del Col·legi, en què la seua experiència puga ser d'interés per als col·legiats, i podran expressar-ne l'opinió.  
3. A petició del president de la Junta de Govern podran mostrar el seu paréixer, a títol individual o col·lectiu, sobre qualsevol assumpte que siga sotmés a la seua deliberació.  
4. Podran ser convocats pel president de la Junta de Govern, per tal de tractar qualsevol assumpte que siga sotmés a la seua deliberació, i emetre un informe escrit sobre les seues consideracions.  
5. Els membres de la Comissió Assessora podran ser cessats mitjançant un acord unànime de la Junta de Govern, i es renovarà aquesta quan prenga possessió la corresponent Junta de Govern electa.   
CAPÍTOL SEGON   
De l'Assemblea General  
Secció primera  
Naturalesa jurídica i classes d'assemblees generals   
Article 22. Naturalesa jurídica  
1. L'Assemblea General, constituïda per la totalitat dels col·legiats, és el màxim òrgan de govern del Col·legi, on es forma i expressa la voluntat de la corporació, sense perjudici de les competències exclusives que aquests Estatuts atribueixen a la Junta de Govern.  
2. Els seus acords, vàlidament adoptats, són obligatoris inclús per als col·legiats dissidents o absents, sense perjudici del dret d'impugnació que poguera correspondre'ls.  
3. Tots els col·legiats tenen dret a assistir a les assemblees generals amb veu i vot, llevat dels supòsits previstos en els presents Estatuts.  
4. L'Assemblea General és l'encarregada de decidir, amb caràcter deliberant i decisori, entre d'altres, sobre els següents assumptes:  
a) L'aprovació i modificació dels Estatuts d'aquest Col·legi i dels reglaments de règim interior per al seu desenvolupament.  
b) L'aprovació del balanç i la liquidació pressupostària de cada exercici, així com dels pressupostos anuals d'ingressos i despeses.  
c) L'aprovació de les quotes d'incorporació, quotes ordinàries i extraordinàries, que han de satisfer els col·legiats.  
d) L'aprovació o censura de la gestió de la Junta de Govern o de qualsevol dels seus membres.  
e) L'aprovació de les normes i quantia d'honoraris professionals, a proposta del Ple de la Junta de Govern, que tindran caràcter orientatiu.  
f) L'adopció d'acords relatius a la fusió, absorció, segregació i dissolució del Col·legi.  
g) L'adopció d'acords relatius al canvi de denominació del Col·legi.  
h) L'adquisició, alienació, gravamen i la resta d'actes jurídics de disposició sobre béns immobles del Col·legi.  
Aquells assumptes que li sotmeta el Ple de la Junta de Govern que, al seu criteri, meresquen aquesta atenció, quant a la seua específica transcendència col·legial.  
Article 23. Assemblea General Ordinària  
1. L'Assemblea General es convocarà preceptivament, amb caràcter ordinari, una vegada a l'any per a, entre altres assumptes, aprovar respectivament els pressupostos d'ingressos i despeses de l'any en curs i la liquidació dels pressupostos de l'exercici anterior.  
2. Així mateix, podran tractar-se en l'Assemblea Ordinària totes aquelles qüestions que competisquen a l'Assemblea General i que, conforme a l'article 24 dels presents Estatuts, no poden tractar-se en Assemblea General Extraordinària.  
Article 24. L'Assemblea General Extraordinària  
1. Serà necessàriament extraordinària l'Assemblea en què es propose la fusió, absorció, segregació o dissolució del Col·legi. Les que tinguen com a objecte la moció de censura o la modificació dels presents Estatuts i les que tinguen com a objecte l'adquisició, arrendament, venda o qualsevol tipus de gravamen que afecte el patrimoni immobiliari del Col·legi.  
2. L'Assemblea General Extraordinària es convocarà a iniciativa de la Junta de Govern, o quan així ho sol·licite el quinze per cent dels col·legiats, i en aquest cas s'acceptarà l'orde del dia que obligatòriament hauran d'acompanyar a la sol·licitud i es convocarà dins dels quinze dies següents a la presentació de la sol·licitud.  
3. Quan la convocatòria extraordinària tinga com a objecte una moció de censura de la Junta de Govern o d'algun dels seus membres, la petició haurà de ser subscrita, almenys, pel vint per cent dels col·legiats i expressarà, amb claredat, els motius en què aquesta es fonamenta i no hi podran ser tractats més assumptes que els expressats en la convocatòria.  
Secció segona  
Disposicions comunes  
Article 25. Convocatòria  
La convocatòria serà feta per la Secretaria, previ mandat del president. Es publicarà al tauler d'anuncis, així com en els diaris de major difusió de cada província i serà notificada per escrit a tots els col·legiats, o per qualsevol mitjà telemàtic, sempre que acredite la recepció, amb quinze dia naturals d'antelació almenys, i s'haurà d'expressar el lloc, dia i hora en què haurà de celebrar-se, en primera i segona convocatòria.  
Article 26. Desenvolupament de l'Assemblea  
1. L'orde del dia de l'Assemblea serà fixat pel Ple de la Junta de Govern i s'acompanyarà a la convocatòria.  
2. El president de la Junta de Govern obrirà i tancarà la sessió i farà de moderador.  
3. De les reunions estendrà acta el secretari, en què es reflectiran els assumptes tractats i els acords adoptats. L'acta es transcriurà a un llibre foliat i en suport informàtic, prèvia la seua aprovació per l'Assemblea General immediata posterior.  
4. Si en l'orde del dia es consigna el punt de precs i preguntes, aquests seran el més concrets possibles, sense que els assumptes motiu d'ells puguen ser objecte de discussió ni de votació.  
Article 27. Quòrum de les assemblees generals i adopció d'acords  
1. Per a la vàlida constitució de l'Assemblea General, ja siga ordinària o extraordinària, hi caldrà, en primera convocatòria, la presència de la meitat més un dels col·legiats amb dret de vot. Si no s'aconsegueix l'esmentat quòrum, quedarà vàlidament constituïda en segona convocatòria, almenys mitja hora més tard, siga quin siga el nombre de col·legiats presents.  
2. Els acords de l'Assemblea General seran adoptats per majoria simple de vots emesos pels col·legiats assistents, llevat dels supòsits expressament previstos en aquests Estatuts.  
3. Tindran dret a veu i vot els col·legiats que es troben presents en l'Assemblea i els qui prèviament hagen delegat el seu vot.   
4. Cada col·legiat present en l'Assemblea podrà votar, com a màxim, en representació de tres col·legiats no presents.  
5. El col·legiat que pretenga delegar el seu vot ha de notificar-ho a la Junta de Govern, per mitjà d'un escrit dirigit al president del Col·legi. En l'esmentat escrit ha de figurar el nom, document nacional d'identitat, número de col·legiat i signatura, tant del col·legiat delegatori com del delegat, i adjuntarà còpia del carnet de col·legiat o document nacional d'identitat d'ambdós.   
La notificació ha d'arribar a la Junta de Govern, abans de les 20 hores del dia anterior a la celebració de l'Assemblea. El col·legiat que haja delegat el seu vot no podrà votar personalment en l'assemblea.  
Article 28. Adopció d'acords especials  
1. Per a adoptar vàlidament els acords d'aprovació o modificació d'Estatuts, alienació d'immobles o constitució de qualsevol gravamen sobre aquests o fusió, absorció, segregació i dissolució del Col·legi, s'exigirà un quòrum d'assistència de la meitat més un dels col·legiats amb dret de vot. Si no es reuneix aquest quòrum, se celebrarà una nova Assemblea General, dins de les 24 hores següents a la primera convocatòria, que podrà adoptar acords per majoria simple i sense quòrum especial d'assistència.  
2. En la convocatòria de l'Assemblea General s'anunciarà l'hora i data de la segona, per al supòsit que no es reunira quòrum en la primera.  
3. Sense perjudici del que disposa l'apartat anterior, la fusió, absorció, segregació i dissolució del Col·legi requerirà l'aprovació per decret del Govern Valencià o llei de la Generalitat, conforme al que disposa l'article 8 de la Llei 6/1997, de 4 de desembre, i en el seu reglament de desplegament.  
4. Si l'Assemblea General Extraordinària té com a objecte la moció de censura, requerirà un quòrum d'assistència, com a mínim, de la meitat més un del cens de col·legiats exercents. Perquè prospere, s'exigirà el vot favorable de la meitat més un del cens de col·legiats exercents.  
CAPÍTOL TERCER   
De la Junta de Govern  
Secció primera  
Normes generals  
Article 29. Naturalesa jurídica  
1. La Junta de Govern és l'òrgan encarregat de la representació general, la direcció, l'administració i la gestió ordinària del Col·legi, respecte a la voluntat expressada per l'Assemblea General. Estarà integrada per un president, dos vicepresidents, un secretari, un tresorer i quatre vocals. Entre els vocals es designarà un per cada una de les províncies de la Comunitat Valenciana, que representaran la Junta de Govern en les respectives províncies i que presidiran, si escau, la delegació territorial del Col·legi, llevat de la delegació a què pertanga el president de la Junta de Govern, que serà necessàriament presidida per aquest.  
Article 30. Funcions de la Junta de Govern  
Són competències de la Junta de Govern:  
a) La convocatòria d'eleccions per a cobrir els càrrecs de la Junta de Govern.  
b) La designació provisional de membres de la Junta de Govern, quan els seus càrrecs queden vacants.  
c) Decidir sobre les sol·licituds de col·legiació, i podrà delegar-se el president per a aquesta facultat, per a casos d'urgència, que seran sotmesos posteriorment a la ratificació de la Junta.  
d) Denunciar els qui, sent col·legiats o no, exerciren la professió en forma i sota condicions contràries a l'orde legal i estatutàriament establit.   
e) Proposar la quota d'incorporació que ha de satisfer cada col·legiat per drets d'incorporació, així com les quotes de percepció periòdica.   
f) Proposar a l'Assemblea General la imposició de quotes extraordinàries o derrames als seus col·legiats.  
g) El nomenament dels membres de la Comissió Deontològica.  
h) Atorgar distincions i premis.  
i) L'aprovació de l'avantprojecte de pressupostos d'ingressos i despeses i la proposta a l'Assemblea General del projecte de pressupostos.  
j) L'aprovació i proposta a l'Assemblea General, del projecte del compte general de Tresoreria i la liquidació pressupostària.  
k) Exercir la potestat sancionadora, com també autoritzar la cancel·lació de les sancions.  
l) Acordar, quan es donen els requisits establits en aquests Estatuts, la creació o supressió de les seccions col·legials.  
m) Acordar la creació de comissions per a fins específics.  
n) Fixar la convocatòria de les assemblees generals ordinària i extraordinàries i la confecció del corresponent orde del dia.  
o) Designar els membres de la Junta de Govern en funcions, una vegada convocades les eleccions a la Junta de Govern.   
p) Ratificar la designació, per part dels membres d'una delegació, del substitut designat interinament pel cessament, per qualsevol causa d'un dels membres de la delegació.   
q) Establir les quotes corresponents als visats, atenent el tipus de projecte.  
r) Totes aquelles altres competències que no estiguen expressament atribuïdes a l'Assemblea General.  
Article 31. Duració dels càrrecs  
1. La duració dels càrrecs serà de tres anys, sense que cap membre de la Junta de Govern puga exercir durant més de tres mandats consecutius el mateix càrrec. Si algun dels membres de la Junta cessa per qualsevol causa, la mateixa Junta podrà designar un substitut amb caràcter interí, fins que siga ratificat per l'Assemblea General.  
2. Els candidats electes prendran possessió dels seus càrrecs en el termini màxim de 30 dies naturals des de la data de les eleccions.  
3. Si es produeix la vacant de més de la meitat de la Junta, es convocaran eleccions en el termini d'un mes.  
4. Tot membre de la Junta de Govern sotmés en un expedient de responsabilitat disciplinària serà suspés cautelarment del seu càrrec.  
Article 32. Reunions de la Junta  
1. La Junta de Govern es reunirà ordinàriament una vegada al trimestre, sense perjudici de poder fer-ho amb major freqüència quan la importància de l'assumpte ho requerisca o ho sol·liciten 5 dels seus membres. Les convocatòries seran fetes per la Secretaria, previ mandat de la presidència, amb cinc dies d'antelació com a mínim. S'informarà per escrit o per qualsevol altre mitjà electrònic que garantisca l'enviament, la recepció i lectura electrònica, i anirà acompanyada de l'orde del dia corresponent.   
Seran vàlides les sessions de les juntes de Govern a què, encara que sense haver sigut convocades en forma, hi assistisquen la totalitat dels seus membres.  
El president està facultat per a convocar el ple amb caràcter d'urgència, quan, al seu criteri, les circumstàncies així ho exigisquen; bé per escrit, oralment, electrònicament, telegràficament, telefònicament o per qualsevol altre mitjà que permeta la constància escrita de la seua realització.  
2. Perquè puguen adoptar-se vàlidament acords en primera convocatòria, serà requisit indispensable que concórreguen la majoria de membres que integren la Junta.  
En segona convocatòria, seran vàlids els acords adoptats per la majoria simple, siga quin siga el nombre d'assistents. En cas d'empat, decidirà el vot de qualitat del president.  
Article 33. Comissions  
1. La Junta de Govern podrà crear totes les comissions que estime pertinents. A les comissions podran pertànyer aquells col·legiats que siguen designats per la Junta.   
La creació, modificació o extinció de les esmentades comissions haurà d'acordar-se per la majoria simple dels membres de la Junta, i haurà de motivar-se de forma succinta.  
El secretari haurà de portar, en un llibre d'actes separades, la constitució, dissolució, o modificació de les esmentades comissions, en què haurà de figurar la data de la seua creació, modificació i dissolució, i el nom i cognoms dels col·legiats membres.  
2. Les comissions estaran integrades per un nombre de col·legiats que serà determinat per la Junta de Govern, la funció de les quals és assessorar la Junta de Govern en totes aquelles qüestions i assumptes relacionats amb les matèries de la seua competència.  
3. Necessàriament es constituirà una Comissió Deontològica, a què correspondrà la instrucció dels procediments disciplinaris. L'esmentada Comissió serà un òrgan deliberant, i es designarà en cada cas els instructors de cada expedient. No podrà formar part d'aquesta Comissió cap membre de la Junta de Govern.  
L'esmentada Comissió serà la que, amb plena delegació de la Junta de Govern, adoptarà els acords de proposta de sanció, incoació d'informació prèvia, obertura d'expedient disciplinari, arxiu de denúncies, queixes i expedients, així com designació de l'instructor i secretari.  
Correspon a la Comissió Deontològica la potestat sancionadora respecte als membres de la Junta de Govern.  
Article 34. Delegació territorial   
1. Podran crear-se a Alacant, Castelló i València delegacions territorials, per acord unànime dels membres de la Junta de Govern, i constarà en aquesta les facultats que li delegue la Junta.   
2. En absència del president del Col·legi, el de la delegació representarà aquest, encara que l'esmentada representació s'estendrà únicament i exclusiva en la seua relació amb les autoritats locals i provincials de l'àmbit territorial de la delegació.  
3. Les delegacions estaran integrades per un president, que serà el vocal territorial de la Junta de Govern corresponent a l'esmentada província, llevat de la delegació a què pertanga el president de la Junta de Govern, que serà necessàriament presidida per aquest, i, almenys, per dos vocals, que seran proposats pel president de la delegació i nomenats per la Junta de Govern del Col·legi.  
4. La duració dels càrrecs serà la prevista en l'article 31 dels presents Estatuts. El cessament de la Junta de Govern en ple o del president de la delegació, en la seua condició de membre de la Junta, suposarà automàticament el cessament dels altres membres de la delegació.  
Si algun dels membres de la delegació cessa per qualsevol causa, podrà designar-se un substitut amb caràcter interí, fins que siga ratificat per la Junta de Govern.  
5. Respecte a l'organització i funcionament de la delegació, en allò no previst en aquest article, s'aplicarà supletòriament allò que s'ha disposat en aquests Estatuts per al funcionament i organització de la Junta de Govern.  
Article 35. Cessament en els càrrecs  
1. Els membres de la Junta de Govern cessaran per les causes següents:  
a) Falta de concurrència sobrevinguda dels requisits estatutaris per a exercir el càrrec.  
b) Presa de possessió dels membres de la Junta de Govern, que hagen sigut elegits per a substituir-los.   
c) Per dimissió o renúncia de l'interessat, que haurà de formalitzar-se per escrit.  
d) Aprovació d'una moció de censura.  
2. Els membres de les comissions i delegacions cessaran per les causes següents:  
a) Destitució del president de la Junta de Govern o de la delegació respectivament.  
b) Pèrdua de la condició de col·legiat.  
c) Dimissió de l'interessat, que haurà de formalitzar-se per escrit.  
Secció segona  
Atribucions dels membres de la Junta de Govern  
Article 36. Atribucions del president del Col·legi  
1. El president ostenta la representació institucional del Col·legi davant de qualsevol classe d'autoritats i organismes, i vetlarà dins de la Comunitat Autònoma pel compliment de les prescripcions reglamentàries i dels acords i disposicions que dicten els òrgans de govern.  
2. A més, li corresponen les funcions següents:  
a) Presidir les juntes de Govern, les assemblees generals i les comissions o seccions a què assistisca, tant ordinàries com extraordinàries; dirigir les discussions i gaudir de vot de qualitat en cas d'empat en les votacions.  
b) Convocar les juntes de Govern i les comissions o seccions a què assistisca.  
c) Obrir, dirigir i alçar les sessions, així com signar les actes que li corresponga, una vegada aprovades.  
d) Signar els certificats que expedisca el secretari.  
e) Conferir apoderaments per a casos judicials.  
f) Autoritzar l'obertura de comptes corrents del Col·legi i la mobilització de fons, juntament amb el tresorer.  
g) Vetlar, amb el major interés, per la bona conducta professional dels col·legiats i pel decòrum del Col·legi.  
h) Gestionar quant convinga a l'interés del Col·legi.  
i) Coordinar la labor dels membres de la Junta de Govern.  
Article 37. Atribucions dels vicepresidents  
Cada vicepresident exercirà totes aquelles funcions que li encomane el president. En cas d'absència, malaltia, abstenció, recusació, inhabilitació o vacant del president, la Junta de Govern designarà per majoria simple el vicepresident que assumirà totes les funcions del president i així successivament.  
Article 38. Atribucions del secretari  
Sense perjudici d'altres funcions que es deriven dels presents Estatuts, de les disposicions vigents i de les ordes emanades de la presidència, corresponen al secretari les funcions següents:  
a) Redactar i dirigir, segons les ordes que reba del president o de la Junta de Govern i amb l'anticipació deguda, els oficis de citació per a tots els actes del Col·legi.  
b) Redactar les actes de les assemblees generals i les que celebre la Junta de Govern.  
c) Portar els llibres necessaris per a aconseguir el millor i més ordenat funcionament del Col·legi, i haurà d'anotar, en un llibre separat, totes les sancions i la resta de circumstàncies que afecten la vida col·legial de cada col·legiat.  
d) Portar el registre d'entrada i eixida de documents, si n'hi ha, i tindre cura del funcionament de les oficines del Col·legi i de l'actuació de tot el personal d'aquest.  
e) Revisar cada any les llistes dels membres del Col·legi, i expressar la seua antiguitat i domicili.  
f) Rebre i donar compte al president de totes la sol·licituds i comunicacions que es reben al Col·legi.  
g) Expedir, amb el vistiplau del president, els certificats que sol·liciten els col·legiats.  
h) Redactar anualment la memòria que reculla les vicissituds de l'any, per a la seua aprovació en l'Assemblea General Ordinària.  
Article 39. Atribucions del tresorer  
Són competències del tresorer:  
a) Realitzar la recaptació i custodiar els fons del Col·legi.  
b) Disposar el que calga, perquè la comptabilitat del Col·legi es porte pel sistema adient i d'acord amb les normes fixades en els presents Estatuts.  
c) Pagar els lliuraments, que seran autoritzats amb la signatura del president, així com autoritzar els xecs i talons dels comptes corrents bancàries.  
d) Redactar anualment l'avantprojecte de pressupostos.  
e) Pagar els lliuraments que expedisca el president o la Junta de Govern.  
f) Informar quan siga requerit per a això, la Junta de Govern, del compte d'ingressos i despeses i sobre la marxa del pressupost, així com formalitzar anualment els comptes de l'exercici econòmic vençut.  
g) Redactar els pressupostos anuals, que la Junta de Govern haja de presentar a l'aprovació de l'Assemblea General.  
h) Ingressar i retirar fons dels comptes bancaris, com també cobrar els rendiments d'aquestos, conjuntament amb el president.  
i) Portar un inventari minuciós dels béns del Col·legi, dels quals serà l'administrador.  
j) Portar i supervisar els llibres de comptabilitat.  
Article 40. Atribucions dels vocals  
Els vocals duran a terme els serveis que el president els encomane, i auxiliaran els altres titulars de la Junta. A títol orientatiu, exerceixen les funcions següents:  
a) Substituir els membres de la Junta en la seua absència.  
b) Dur a terme les tasques que els confie el president i col·laborar en el desenvolupament de les funcions encomanades a la Junta.  
Article 41. No retribució dels càrrecs  
Els membres de la Junta de Govern exerciran els seus càrrecs gratuïtament, sense perjudici de les despeses de representació, degudament justificades, i de conformitat amb la consignació pressupostària.  
Secció tercera  
Eleccions a la Junta de Govern  
Article 42. Dret de sufragi actiu i passiu  
1) Tindran dret a votar tots els col·legiats que es troben en el ple ús dels seus drets col·legials.  
2) Per a ser elegible es requereix estar col·legiat en el Col·legi Oficial d'Enginyers Químics de la Comunitat Valenciana, trobar-se en el ple exercici dels seus drets col·legials i no estar sotmés en prohibició o incapacitat legal o estatutària.   
3) El dret de sufragi actiu i passiu requereix estar al corrent del pagament de les quotes col·legials, en data a la convocatòria de la corresponent assemblea. Els col·legiats que no es troben al corrent de les seues obligacions col·legials podran assistir a les assemblees, però no podran intervindre en aquestes ni emetre el seu vot.  
4) L'elecció dels membres de la Junta de Govern serà lliure, directa i secreta.  
Article 43. Procediment electiu  
1. La convocatòria d'eleccions a la Junta de Govern serà anunciada dins dels cinc dies naturals següents a la seua adopció, per mitjà de la seua inserció al tauler d'anuncis de la seu col·legial i la seua notificació personal a tots els col·legiats.  
2. En l'anunci de les eleccions hauran de constar els càrrecs que són objecte d'eleccions, el calendari electoral, el dia i lloc de celebració d'aquestes, el dia i hora de constitució de les meses electorals i l'horari d'obertura i tancament de les urnes.  
Article 44 . Candidatures  
1. Les candidatures als càrrecs de la Junta de Govern es presentaran en llistes tancades, que seran votades globalment.   
2. Les candidatures hauran de presentar-se per escrit a la seu del Col·legi, dins dels quinze dies naturals següents a l'anunci de la convocatòria, i hauran d'incloure els candidats per a cada càrrec i, a més, tres candidats suplents, amb l'expressió del seu orde de col·locació.  
   
3. Dins dels dies hàbils següents a l'expiració del termini per a presentar candidatures, la Junta de Govern en funcions comunicarà als representants de les candidatures les causes d'inelegibilitat apreciades respecte de tots o alguns dels integrants de la llista. El termini per a l'esmena és de quaranta-vuit hores. Transcorregut aquest termini, si algun dels candidats està sotmés en una causa d'inelegibilitat serà substituït pel primer candidat suplent i així successivament. En el cas de no cobrir-se els nou llocs de la Junta de Govern, la candidatura serà desestimada i es considerarà no presentada.  
4. La Junta de Govern en funcions, dins dels dos dies hàbils següents al de l'expiració del termini per a esmenar les llistes, proclamarà la relació de candidatures admeses.  
5. Alhora que es publica la convocatòria d'eleccions, s'exposarà al tauler d'anuncis del Col·legi el cens electoral, amb indicació d'un termini de deu dies naturals per a formular reclamacions, que seran resoltes per la Junta de Govern en funcions, dins dels cinc dies hàbils següents a l'expiració del termini per a formular-les. I es notificarà la seua resolució a cada col·legiat.  
6. Les eleccions se celebraran en el termini màxim de trenta dies naturals, des de la proclamació de candidatures.  
Article 45. Presentació d'una única candidatura  
1. No es requerirà la celebració d'eleccions quan haja sigut proclamada una única llista de candidats. En aquests supòsits, la Junta de Govern en funcions estendrà acta, signada per tots els components d'aquesta, on s'expressarà l'esmentada circumstància i la innecessarietat de celebrar eleccions, i es transmetrà a la Junta de Govern electa.  
2. Després de la notificació de l'Acta a la Junta de Govern electa, seran expedits pel Col·legi els corresponents nomenaments, la pressa de possessió dels quals es verificarà el dia que amb aquesta finalitat assenyale la Junta de Govern en funcions, dins del termini establit en els Estatuts.  
3. La composició de la Junta de Govern, que resulte de les eleccions, serà comunicada, de conformitat amb el que disposen els articles 11 i 24 de la Llei 6/1997 de 4 de desembre, en un termini màxim d'un mes, a la conselleria de Justícia i Administracions Públiques, o òrgan competent en matèria de col·legis professionals, i a la conselleria corresponent per raó de la professió.  
Article 46. Vot per correu  
1. Qualsevol membre del Col·legi podrà emetre el vot per correu.  
2. Els col·legiats que vullguen exercir el vot per correu hauran de sol·licitar-ho individualment, bé en compareixença personal a les oficines del Col·legi o per escrit dirigit a la Secretaria del Col·legi. El col·legiat haurà d'acreditar la seua identitat per mitjà d'exhibició del DNI o carnet de col·legiat en la compareixença personal per a sol·licitar el vot per correu. Si la sol·licitud es formula per escrit, haurà de fer-se constar totes les dades identificatives, inclòs el DNI o carnet d'inferit, acompanyant en qualsevol cas de fotocòpia del document acreditatiu de la identitat amb la seua signatura.  
3. El secretari del Col·legi certificarà la petició de vot i prendrà nota en el cens, perquè el dia de les eleccions no es realitze el vot personalment.  
4. En el termini de 48 hores des de la sol·licitud, la Secretaria del Col·legi remetrà per correu certificat, amb justificant de recepció al domicili que conste als arxius del Col·legi, una papereta de cada candidatura, un sobre blanc i un sobre exterior, en què es farà constar en l'anvers la paraula «ELECCIONS» i en el revers la inscripció següent:  
«Conté paperetes per a l'elecció de la Junta de Govern del Col·legi Oficial d'Enginyers Químics de la Comunitat Valenciana»  
Nom i cognoms  
Adreça  
Núm. de col·legiat Signatura  
5. La papereta de votació haurà d'introduir-se doblegada en el sobre blanc, que es tancarà i s'introduirà al seu torn en el sobre exterior. El vot per correu es remetrà per correu certificat a la seu del Col·legi o es presentarà en un registre d'entrada, que a aquests efectes específics s'habilitarà al Col·legi.  
6. Els vots per correu hauran de dirigir-se al secretari de la Junta de Govern, que es farà càrrec de la seua custòdia fins al moment de l'inici de les eleccions, i els lliurarà a la Mesa Electoral, que els introduirà en l'urna designada a aquest efecte.  
7. S'admetran els vots per correu que es reben al Col·legi, dins de l'horari de registre el dia anterior a la celebració de la votació.  
8. Serà declarat nul tot vot per correu que no complisca estrictament la normativa prevista en aquests Estatuts col·legials.  
9. Els col·legiats que sol·liciten votar per correu no podran votar personalment.  
10. S'alçarà acta sobre el nombre de sobres rebuts.  
11. Una vegada finalitzades les eleccions, es procedirà, en primer lloc, a l'obertura de l'urna amb els vots per correspondència, i els sobres que els contenen s'introduiran en l'urna general, i només seran oberts en fer-se l'escrutini.  
TÍTOL V  
Del règim econòmic  
Article 47. Autonomia en la gestió i administració dels béns   
El Col·legi Oficial d'Enginyers Químics de la Comunitat València gaudirà de plena autonomia en la gestió i administració dels seus béns, que serà encomanada al Ple de la Junta de Govern i sotmesa a l'aprovació de l'Assemblea General.  
Article 48. Recursos del Col·legi  
1. Constituïxen els recursos ordinaris del Col·legi Oficial d'Enginyers Químics de la Comunitat Valenciana:  
a) Els rendiments de qualsevol naturalesa, que produïsquen els béns o drets que integren el patrimoni del Col·legi.  
b) Les quotes d'incorporació, així com les quotes ordinàries i extraordinàries, la quantia de les quals serà fixada per l'Assemblea General, d'acord amb les propostes raonades que, ponderant la situació econòmica, li siguen presentades per la Junta de Govern.  
c) Les quotes derivades del visat dels treballs realitzats pels col·legiats, que seran fixades per la Junta de Govern atenent el tipus de projecte.  
d) Els drets que siguen establerts per l'elaboració remunerada d'informes, dictàmens i qualsevol altre servei.   
e) Les rendes procedents de la inversió dels romanents d'exercicis anteriors.  
f) Els beneficis que obtinguera per publicacions o qualsevol altra activitat.  
g) Qualsevol altre concepte que legalment procedisca.  
2. Constituiran els recursos extraordinaris del Col·legi Oficial d'Enginyers Químics:  
a) Les subvencions, donacions o cessions de drets que es concedisquen al Col·legi per l'Estat, comunitats autònomes, municipis, corporacions, entitats o particulars.  
b) Els béns que per herència, donació o qualsevol altre títol, passen a formar part del patrimoni del Col·legi.  
c) Qualsevol altre que legalment procedira.  
Article 49. Pagament de les quotes   
El pagament de quotes es realitzarà conforme a les regles següents:  
a) Els col·legiats hauran de satisfer, en incorporar-se al Col·legi Oficial d'Enginyers Químics de la Comunitat Valenciana, una quota d'incorporació uniforme, l'import de la qual fixarà i podrà modificar l'Assemblea General.  
Els col·legiats que pretenguen incorporar-se al Col·legi, procedents d'un altre Col·legi d'Enginyers Químics no estan obligats a abonar la quota d'entrada, sempre que conste en certificat haver-la abonat al Col·legi de procedència.  
b) Els col·legiats, amb exercici o sense, estan obligats a satisfer les quotes ordinàries, l'import de les quals fixa l'Assemblea General.  
c) En cas de dèbits o pagaments extraordinaris, l'Assemblea General podrà establir quotes extraordinàries, el pagament de les quals és obligatori per a tots els col·legiats.  
Article 50. Despeses del Col·legi i suplements de crèdit  
1. Les despeses del Col·legi seran només les necessàries per al sosteniment decorós dels serveis, sense que puga efectuar-se cap pagament no previst en el pressupost aprovat, llevat que la Junta de Govern acorde l'habilitació d'un suplement de crèdit.  
2. La Junta de Govern podrà habilitar suplements de crèdits en els supòsits següents:  
a) Pagament de tributs estatals, autonòmics o locals, quan l'augment de la despesa derive de disposició legal o reglamentària.  
b) Pagament de personal, quan l'augment de la despesa es derive de disposició legal o estatutària.  
c) Quan calga atendre altres despeses, no previsibles i d'ineludible compliment.  
3. Per a efectuar els pagaments de les despeses realitzades, caldrà la prèvia conformitat conjunta del president i del tresorer.  
4. El Col·legi Oficial d'Enginyers Químics de la Comunitat Valenciana mantindrà els comptes bancaris que estime necessaris, per al millor desenvolupament de la seua activitat, i procurarà, quan siga possible, efectuar els pagaments a través d'elles, bé per mitjà de transferències o xecs. Les signatures autoritzades en cada compte bancari seran les del president i tresorer. Per a efectuar qualsevol pagament, serà preceptiva la signatura conjunta del president i el tresorer.  
Article 51. El pressupost d'ingressos i despeses   
1. La confecció de l'avantprojecte de Pressupostos d'Ingressos i Despeses correspon al tresorer, que el sotmetrà a l'aprovació del Ple de la Junta de Govern.  
2. Una vegada obtingut, el projecte de Pressupostos serà presentat a l'Assemblea General per a la seua aprovació definitiva, dins del primer trimestre de cada any.  
3. Durant els deu dies hàbils anteriors a la celebració de l'Assemblea, el projecte de pressupostos es posarà a disposició de qualsevol col·legiat que el sol·licite, a la seu col·legial.  
Article 52. Liquidació del pressupost  
1. Durant el mes de gener de cada any, el tresorer sotmetrà a l'aprovació del Ple de la Junta de Govern el balanç de situació i liquidació del pressupost d'ingressos i despeses, corresponent a l'any anterior, per a la seua aprovació o rebuig.  
2. Obtinguda l'aprovació del Ple de la Junta de Govern, se sotmetrà a la preceptiva aprovació de l'Assemblea General, dins del primer trimestre de l'esmentat any.  
3. Durant els deu dies hàbils anteriors a la celebració de l'Assemblea mencionada, el balanç i liquidació del pressupost de l'any anterior, acompanyats dels justificants d'ingressos i despeses efectuats, es posarà a disposició del col·legiat que prèviament els sol·licite, perquè prenga les notes que considere a la seu del Col·legi.  
TÍTOL VI  
Règim disciplinari  
Article 53. Responsabilitat disciplinària   
1. Els col·legiats incorreran en responsabilitat disciplinària, en els supòsits i circumstàncies establides en aquests Estatuts.  
2. El règim disciplinari establit en aquests Estatuts s'entén sense perjudici de les responsabilitats civils i penals en què els col·legiats puguen incórrer.  
Article 54. Classes de faltes  
Les faltes disciplinàries es classificaran en lleus, greus i molt greus.  
1. Són faltes lleus:  
a) La falta de respecte als membres de la Junta de Govern, en l'exercici de les seues funcions, quan no constituïsca falta molt greu o greu.  
b) La negligència en el compliment de les normes estatutàries.  
c) Les infraccions lleus als deures que la professió imposa.  
d) Els actes enumerats en el següent apartat, quan no tingueren entitat suficient per a ser considerats com a greus.  
2. Són faltes greus:  
a) L'incompliment greu de les normes estatutàries o dels acords de la Junta de Govern o Assemblea General, llevat que constituïsquen falta de major entitat.  
b) Els actes de desconsideració manifesta cap a qualsevol dels altres col·legiats, en l'exercici de l'activitat professional.  
c) La falta de respecte, per acció o omissió, als components de la Junta de Govern, quan actuen en l'exercici de les seues funcions.  
d) Els actes i omissions que atempten la moral, decòrum, dignitat, prestigi i honorabilitat de la professió.  
e) L'incompliment de les normes deontològiques de la professió, quan no tinguera entitat suficient per a ser considerada com a falta molt greu.  
f) Els actes de competència deslleial.  
g) L'embriaguesa en ocasió de l'exercici professional.  
3. Són faltes molt greus:  
a) Els actes i omissions que constituïsquen ofensa greu a la dignitat de la professió o a les regles ètiques que la governen.  
b) L'atemptat contra la dignitat o honor de les persones que formen part de la Junta de Govern, quan actuen en l'exercici de les seues funcions; i contra altres companys en ocasió d'exercici professional.  
c) La comesa de delictes dolosos, en qualsevol grau de participació, com a conseqüència de l'exercici de la professió.  
d) La realització d'activitats, constitució d'associacions o pertinença a aquestes, quan tinguen com a fins o realitzen funcions que siguen pròpies dels col·legis.  
e) La comesa d'una falta greu, havent sigut sancionat per la comesa d'una altra falta del mateix caràcter, en el termini d'un any, quan així haja sigut declarat per resolució ferma.  
f) L'intrusisme professional i el seu encobriment.  
g) L'atemptat contra la dignitat de les persones, en ocasió de l'exercici professional.  
h) La comesa d'infraccions que, pel seu nombre o gravetat, resulten moralment incompatibles amb l'exercici de l'enginyeria química.  
Article 55. Sancions  
1. Per raó de les faltes, a què es referix l'article precedent, poden imposar-se les sancions següents:  
a. Per a les faltes lleus:   
· Advertència per escrit.  
· Amonestació verbal.  
b. Per a les faltes greus:   
· Amonestació escrita amb advertència de suspensió.  
· Suspensió de l'exercici professional, per un període no superior a sis mesos.  
· Suspensió o inhabilitació per a l'exercici de càrrecs col·legials, per un termini no superior a sis mesos.  
c. Per a les faltes molt greus:   
· Suspensió de l'exercici professional, per un termini superior a sis mesos i no superior a un any.  
· Suspensió o inhabilitació per a l'exercici de càrrecs col·legials, per un termini no superior a un any.  
· Expulsió del Col·legi.  
2. La sanció d'expulsió del Col·legi només podrà imposar-se per la reiteració de faltes molt greus, i l'acord que determine la seua imposició haurà de ser adoptat pel Ple de la Junta de Govern, amb la conformitat de les dues terceres parts dels qui l'integren.  
Article 56. Graduació de la sanció   
1. Per a la imposició de sancions s'haurà de graduar la responsabilitat de l'inculpat, en relació amb l'existència d'intencionalitat o reiteració, la naturalesa de la infracció comesa, transcendència d'aquesta i la resta de circumstàncies modificatives de la responsabilitat.  
2. En cas de sanció per falta molt greu que afecte l'interés general, es podrà donar publicitat en la premsa col·legial.  
Article 57. Extinció de la responsabilitat  
La responsabilitat disciplinària s'extingirà:   
a) Per mort de l'inculpat.  
b) Per compliment de la sanció.  
c) Per prescripció de les faltes.  
d) Per prescripció de les sancions.  
Article 58. Prescripció  
1. Les faltes prescriuen:  
a) Les lleus, als sis mesos.  
b) Les greus, als dos anys.  
c) Les molt greus, als tres anys.  
Els terminis assenyalats es computaran a partir de la data de comesa dels fets constitutius d'infracció, i seran interromputs aquests per qualsevol diligència o actuació que es practique en esbrinament dels fets, amb coneixement de l'interessat.  
2. Les sancions prescriuran:  
a) Les imposades per faltes lleus, a l'any.  
b) Les imposades per faltes greus, als dos anys.  
c) Les imposades per faltes molt greus, als tres anys.  
El termini de prescripció començarà a comptar-se des del dia aquell en què adquirisca fermesa la resolució per la qual s'imposa la sanció, i s'interromprà per la iniciació del procediment d'execució amb coneixement de l'interessat, i tornarà a transcórrer el termini si aquell està paralitzat durant més de tres mesos per causa no imputable a l'infractor.  
Article 59. Cancel·lació  
Una vegada complida la sanció, i transcorreguts sis mesos en el supòsit de les faltes lleus, i un any, en el supòsit de les faltes greus i molt greus, es cancel·larà la nota de l'expedient personal del col·legiat, i es notificarà per escrit a l'interessat aquest aspecte.  
Article 60. Competència per al seu exercici  
1. La potestat sancionadora correspon a la Junta de Govern. Això no obstant, la responsabilitat disciplinària dels membres de la Junta de Govern serà determinada pel president de la Comissió Deontològica.  
2. No podrà imposar-se cap sanció disciplinària sinó en virtut d'expedient instruït a aquest efecte, d'acord amb el procediment establit en el present capítol i, si no n'hi ha, a les normes del procediment sancionador recollides en la Llei 30/1992, de Règim Jurídic de les Administracions Públiques i del Procediment Administratiu Comú, i normes que la desenvolupen.  
3. Les sancions disciplinàries es faran constar en l'expedient personal de l'interessat.  
Article 61. Òrgan competent per a la incoació de l'expedient i informació reservada  
1. L'expedient s'incoarà d'ofici o a instància de part, i sempre mitjançant acord de la Junta de Govern.  
2. Amb anterioritat a la iniciació de l'expedient, la Junta de Govern podrà decidir la instrucció d'una informació reservada, per tal de determinar, amb caràcter preliminar, si hi concorren les circumstàncies que justifiquen tal iniciació.  
Article 62. Procediment abreujat  
Si de la informació reservada resulta l'existència d'elements de judici suficients per a qualificar una infracció com a lleu, se seguirà el procediment abreujat previst en el present article:  
a) La Junta de Govern notificarà a l'interessat una proposta de resolució, i li concedirà un termini màxim de deu dies perquè formule les al·legacions i aporte els documents que estime pertinent en la seua defensa.  
b) Rebudes les al·legacions o transcorregut el termini concedit per a això, la Junta de Govern resoldrà sense més tràmit.  
Article 63. Acord d'incoació  
1. L'acord d'incoació de l'expedient serà redactat de manera precisa, amb el contingut següent mínim:  
a) Identificació del pressupost responsable.  
b) Fets que motiven la incoació de l'expedient, la seua possible qualificació i les sancions que pogueren correspondre, sense perjudici del que resulte de la instrucció.  
c) Instructor i secretari, amb expressa menció del règim de recusació d'aquests.  
d) Indicació del dret a formular al·legacions i terminis per al seu exercici.  
2. L'acord d'incoació serà notificat a l'interessat, i se li concedirà un termini improrrogable de quinze dies a partir de notificació, perquè el conteste i propose les proves que estime pertinents. En la notificació s'advertirà a l'interessat que, sinó efectua al·legacions sobre el contingut de la iniciació del procediment, el plec de càrrecs podrà ser considerat la proposta de resolució.  
3. Així mateix, l'acord d'incoació serà notificat juntament amb l'expedient complet a l'instructor, que en el termini de quatre dies hàbils, comptadors des de la notificació, podrà manifestar per escrit les causes d'abstenció que crega que hi concorren.  
Article 64. L'instructor  
1. L'instructor designat exercirà obligatòriament la seua funció, llevat que tinguera motius d'abstenció i que aquesta fóra acceptada per la Junta. Aquesta podrà també designar secretari o autoritzar l'instructor per a nomenar-lo entre els col·legiats.  
2. L'expedientat, dins del termini de cinc dies des del rebut de la notificació de l'acord d'incoació, podrà manifestar per escrit, davant de la Junta de Govern, les causes de recusació que crega que hi concorren.  
3. Només es consideraran causes d'abstenció, o de recusació, el parentiu de consanguinitat dins del quart grau, o d'afinitat dins del segon, l'amistat íntima o enemistat manifesta, o tindre interés personal en l'assumpte.  
4. La Junta de Govern resoldrà sobre l'abstenció o la recusació en el termini màxim de deu dies. Contra l'acord que s'adopte no podrà interposar-se cap recurs.  
Article 65. Prova  
1. Rebudes les al·legacions de l'interessat, l'instructor admetrà o rebutjarà les proves proposades per l'interessat i acordarà la pràctica de les admeses.  
2. Competeix a l'instructor realitzar d'ofici totes les actuacions que resulten necessàries per a l'examen dels fets, demanar les dades i informacions que siguen rellevants per a l'aclariment d'aquests o la determinació de les responsabilitats susceptibles de sanció.  
Article 66. Proposta de resolució  
1. Conclosa, si escau, la prova, l'instructor formularà proposta de resolució, en què es fixaran els fets, i es precisarà els que es consideren provats i la seua qualificació jurídica, i s'especificarà la sanció que proposa que s'impose.  
2. La proposta de resolució serà notificada a l'interessat, qui disposarà d'un termini de vuit dies, des del rebut de la notificació. per a examinar l'expedient i presentar escrit d'al·legacions.  
3. La proposta de resolució es cursarà immediatament a l'òrgan competent per a resoldre el procediment, juntament amb tots els documents, al·legacions i informacions que obren en aquest.  
Article 67. Resolució de l'expedient sancionador  
1. Remeses les actuacions de la Junta de Govern del Col·legi, una vegada rebut l'escrit d'al·legacions presentat per l'expedientat o transcorregut el termini per a fer-ho, resoldrà l'expedient en la primera sessió que celebre i notificarà la resolució a l'interessat en els seus termes literals.  
2. La Junta de Govern del Col·legi podrà tornar a l'instructor les actuacions per a la pràctica d'aquelles diligències que, havent sigut omeses, resulten imprescindibles per a la decisió. En aquest cas, abans de remetre de nou l'expedient a la Junta de Govern, es donarà vista de les actuacions a l'inculpat, per tal que, en el termini de vuit dies, al·legue quant estime convenient, i aquest temps no comptarà com a termini d'al·legacions.  
3. La decisió per la qual es pose fi a l'expedient sancionador haurà de ser motivada, i no s'hi podran acceptar fets diferents dels que van servir de base al plec de càrrecs i a la proposta de resolució, sense perjudici de la seua distinta valoració.  
Article 68. Recursos   
1. Contra la resolució que pose fi a l'expedient, podrà l'interessat interposar recurs de reposició davant de la Junta de Govern, en el termini d'un mes, comptador des de la notificació d'aquesta.  
2. La interposició de recurs contra la sanció disciplinària, dins del termini establit, suspendrà l'execució de l'acord recorregut. La suspensió s'alçarà una vegada es resolga el recurs.  
3. Contra la resolució del recurs de reposició, que esgota la via administrativa, podrà interposar-se recurs contenciós administratiu davant de la jurisdicció contenciosa administrativa.  
TÍTOL VII  
Règim jurídic  
Article 69. Presumpció de validesa   
Els actes dictats pels òrgans col·legials es presumeixen vàlids i produiran efectes des de la data de la seua adopció o notificació, sinó s'hi disposa una altra cosa. La interposició del recurs de reposició no suspendrà l'execució de l'acte impugnat, llevat del cas que l'esmentada execució poguera causar perjudicis d'impossible o difícil reparació o es tracte de la imposició de sancions col·legials. En aquest últim cas, la suspensió es produirà de forma automàtica, per la simple interposició del recurs potestatiu de reposició.  
Article 70. Esgotament de la via administrativa i recurs potestatiu de reposició  
Els actes dels òrgans col·legials esgoten la via administrativa i contra aquests podrà interposar-se recurs contenciós administratiu, conforme a la llei jurisdiccional. També podrà interposar-se recurs potestatiu de reposició en el termini d'un mes i contra la resolució d'aquest, que haurà de produir-se en el mateix termini, es podrà interposar recurs contenciós administratiu.  
Els actes col·legials, que no estiguen subjectes al dret administratiu, seran regits pel dret privat, sense perjudici de l'observança de les normes sobre la formació de la voluntat dels òrgans col·legials, previstes en aquests Estatuts.  
Article 71. Nul·litat de ple dret dels actes dels òrgans col·legials  
Es consideren nuls de ple dret els actes dels òrgans col·legials en els casos següents:  
a) Els que lesionen el contingut dels drets i llibertats, susceptibles d'empara constitucional.  
b) Els adoptats amb manifesta incompetència, per raó de la matèria o del territori.  
c) Els que tinguen un contingut impossible.  
d) Els que siguen constitutius d'una infracció penal o es dicten com a conseqüència d'aquesta.  
e) Els dictats prescindint totalment i absoluta del procediment legalment establit o de les normes que contenen les regles essencials, per a la formació de la voluntat dels òrgans de Govern del Col·legi.  
f) Els actes expressos o presumptes contraris a l'ordenament jurídic, pels quals s'adquirixen facultats o drets quan no es tinguen els requisits essencials per a la seua adquisició.  
De la mateixa manera, es consideren nuls de ple dret aquells acords o actes col·legials que siguen manifestament contraris a la Constitució, les lleis o altres disposicions administratives de rang superior, i les que impliquen la retroactivitat de disposicions sancionadores no favorables o restrictives de drets individuals.  
Els acords emanats dels òrgans col·legials, en quant subjectes al dret administratiu, una vegada esgotats els recursos corporatius, es podran recórrer en la via contenciosa administrativa.  
TÍTOL VIII  
De la fusió, absorció, segregació i dissolució  
Article 72. Fusió, absorció, segregació i dissolució  
1. La segregació o, si escau, fusió o absorció, requerirà l'acord previ adoptat en Assemblea General Extraordinària, expressament convocada a aquest efecte, a què haurà de concórrer un nombre de col·legiats no inferior a la meitat més un dels membres del cens. Per a la seua aprovació s'haurà d'obtindre el vot favorable de la meitat mes un dels presents, i complir amb la resta de requisits que estableix l'article 8 de la Llei 6/1997, de 4 de desembre, de la Generalitat Valenciana de Col·legis, com també amb l'article 13 i següents del Decret 4/2002, de 8 de gener.  
2. El Col·legi Oficial d'Enginyers Químics de la Comunitat Valenciana podrà dissoldre's, quan així ho impose directament la Llei, o mitjançant un acord adoptat en Assemblea General Extraordinària, expressament convocada a aquest efecte, a què haurà de concórrer un nombre de col·legiats no inferior al seixanta per cent dels membres del cens, i s'aprove per la meitat mes un dels presents, i complir amb la resta de requisits que estableix l'article 8 de la Llei 6/1997, de 4 de desembre, de la Generalitat Valenciana de Col·legis Professionals, així com amb l'article 13 i següents, del Decret 4/2002, de 8 de gener.   
DISPOSICIONS TRANSITÒRIES  
Primera  
Es consideren, amb caràcter general, membres del Col·legi Oficial d'Enginyers Químics de la Comunitat Valenciana, sense necessitat de nova col·legiació, els qui s'hagen incorporat efectivament al Col·legi d'acord amb els estatuts provisionals.   
Segona  
Mentre no es constituïsca un altre Col·legi Oficial d'Enginyers Químics a la Comunitat Valenciana, el Col·legi ostentarà les funcions i competències que correspondrien al Consell Valencià de Col·legis d'Enginyers Químics.  
Tercera  
La Comissió Gestora presentarà a la Junta de Govern, electa en l'Assemblea Constituent, l'estat de comptes resultant de les despeses i ingressos produïts durant el procés constituent, i n'estendrà acta, que serà subscrita conjuntament pels presidents i secretaris d'aquestes, i hi farà constar les observacions que estimen pertinents.  
Així mateix, el Col·legi es compromet, en el termini de dos anys, sempre que no afecte el funcionament normal d'aquest, a reintegrar, a les associacions que han promogut la creació del Col·legi Oficial d'Enginyers Químics, les quantitats que han desembossat per a la creació del Col·legi i que figuraran en l'acta a què s'al·ludeix en el paràgraf anterior.  
Quarta  
Fins que l'Assemblea General aprove el reglament de règim interior, s'autoritza la Junta de Govern a dictar aquelles normes provisionals que calguen per a l'aplicació dels presents Estatuts. Aquestes normes seran posteriorment referendades per l'Assemblea General corresponent, sense detriment del funcionament intern del Col·legi, fins a l'aprovació d'aquestes.  
Cinquena  
S'autoritza la Junta de Govern a establir l'import de les quotes d'incorporació, així com el de les quotes ordinàries i extraordinàries que han de girar-se fins a la celebració de la primera Assemblea General, en què necessàriament se sotmetrà a l'aprovació d'aquesta l'import de les quotes establides per la Junta de Govern.  
Sisena  
Fins a l'efectiva aprovació dels Estatuts Generals dels Col·legis Professionals d'Enginyers Químics, el Col·legi Oficial d'Enginyers Químics de la Comunitat Valenciana podrà visar els treballs professionals, que siguen sotmesos voluntàriament a visat pels seus col·legiats, o quan hagen de produir efectes oficials, segons la legislació en vigor.  
DISPOSICIÓ FINAL  
Primera  
En allò no previst expressament en els presents Estatuts, caldrà ajustar-se al que disposa la Llei de Col·legis Professionals de 1974 i la Llei de 4 de desembre de 1997 de la Comunitat Valenciana, que regula els consells i col·legis professionals.